የኢትዮጵያ ምርት ገበያ ወርኃዊ የግብይት ዋጋ 4 ነጥብ 4 ቢሊዬን ብር ደርሷል
የኢትዮጵያ ምርት ገበያ ወርኃዊ የግብይት መጠን 105 ሺህ 208 ቶን የደረሰ ሲሆን የግብይት ዋጋውም  4 ነጥብ 4 ቢሉየን ብር መድረሱ ተገልጿል፡፡እንደ የኢትዮጵያ ምርት ገበያ መግለጫ ይህ ግብይት የተካሄደው  በ21 የግብይት ቀናት ሲሆን  ከ66 ሺህ ቶን በላይ ሰሊጥ ግብይት ተከናውኗል፡፡በዚህም ከጠቅላላው  የወሩ  ግብይት  ውስጥ  ሰሊጥ በግብይት መጠን 63 በመቶ  እንዲሁም  በግብይት ዋጋ 50 በመቶ   በመያዝ  ግንባር  ቀደም  ሆኗል፡፡ በዚህ ወር 66 ሺህ 764 ቶን ሰሊጥ በ 2 ነጥብ 2 ቢሉየን ብር ዋጋ ተገበያይቷል፡፡  ከዚህ ውስጥ የሁመራ/ጎንዯር ሰሊጥ 79 በመቶ የግብይት መጠን በማስመዝገብ  የአንበሳውን ድርሻ  በመያዝ ገበያውን ይመራል፡፡የሰሊጥ ግብይት ከህዳር ወር 2010 ዓ.ም ጋር ሲነፃፀር የ17 በመቶ የዋጋና የ24 በመቶ የመጠን ጭማሪ አስመዝገቧል፡፡የግብይት ዋጋውም ባለፈው ወር ከተሸጠበት 6 በመቶ ጭማሪ አሳይቷል፡፡እንዲሁም ግብይቱ ከባፈው ዓመት ተመሳሳይ ወቅት ጋር ሲነፃፀር 57 በመቶ በዋጋና 149 በመቶ በመጠን ጭማሪ ያስመዘገበ ሲሆን የተሸጠበት ዋጋም እንዲሁ በ59 በመቶ አድጓል፡፡ከዚሁ ጎን ለጎን፤ በታህሳስ ወር 29 ሺህ 724 ቶን ቡና በ2 ነጥብ 05 ቢሉየን ብር ግብይት ተፈጽሟል፡፡ካለፈው  ወር ጋር ሲተያይ የቡና ግብይት መጠንና ዋጋ በተከታታይ በ24 እና በ29 በመቶ ጭማሪ ማስመዝገብ የቻለ ሲሆን ቡና የተሸጠበት የግብይት ዋጋም በ3.7 በመቶ ጭማሬ አሳይቷል፡፡በዚህ ወር ለግብይት ከቀረቡ የቡና አይነቶች ውስጥ ለውጭ ገበያ የተገበያየው ቡና በግብይት መጠን 54 በመቶና በግብይት ዋጋ 52 በመቶ ድርሻ ኖሮት ቀዳሚነቱን ሲይዝ ስፔሻሉቲ ቡናና ለአገር ውስጥ ግብይት የቀረበ ቡና በሁለተኛነትና በሦስተኛነት ይከተላሉ፡፡በጠቅላላው የዚህ ወር የቡና ዋጋ ባለፈው ዓመት ተመሳሳይ ወቅት ከተሸጠበት ዋጋ ጋር ሲነፃጸር በ4 በመቶ ጨምሯል፡፡ 